Forsvarets område kunne tilbyde tag over hovedet og den slags var en mangelvare i hovedstaden. Her kunne man realisere drømmen om et liv baseret på frihed, kreativitet og fællesskab.



De nye beboere tog fat på arbejdet med at gøre bygningerne beboelige. Området blev døbt ‘Fristaden Christiania’ og den 26. september 1971 blev udråbt som officiel fødselsdag.



En kreativ sjæl - og dem var der mange af på Christiania - malede et flag, hvor de tre prikker over i’erne i ‘Christiania’ tonede frem som tykke, gule punktummer. En ide og et symbol var født.



- Enhver kan gøre, hvad han eller hun vil, så længe det ikke tager friheden fra andre, til at gøre hvad de vil. Målet er at skabe et samfund, der hviler i sig selv, og hvor man i fælles stræben til enhver tid prøver at afværge den psykiske og fysiske forurening, lyder det blandt andet i ‘Christianias grundlov’.



Men idealisterne havde andet og mere med ind bag plankeværket. Tjald, skunk, græs, fjolletobak eller slet og ret hash.